Workshops på årsmødet 2021 Hotel Nyborg Strand

**Oversigt workshops:**

**Herning kommune anvender Marte Meo metoden til at skabe omsorg og nærvær i ældreplejen**

Marie Flø, SOSUassistent og Marte Meo terapeut

Jeg vil på denne workshop gennem film og ord fortælle om, hvordan jeg i daglig praksis på et højteknologisk plejecenter i Herning anvender Marte Meo metoden til at skabe omsorg og nærvær i ældreplejen. Det plejecenter jeg arbejder på, er et Marte Meo certificeret plejecenter, så udover at anvende Marte Meo i daglig praksis blandt borgerne, så anvender jeg også metoden til hele tiden at opkvalificere nye medarbejdere til metoden. Ligesom jeg også laver Marte Meo intro dage for studerende og afløsere.

**”Småt er godt” et redskab til at arbejde med videoobservation i læringsaktiviteter**

Ulla Nedergaard, selvstændig underviser og Marte Meo supervisor

Du vil her se videoklip fra undervisning og høre om, hvordan man som lærer eller pædagog kan udvælge og bearbejde videoklip, der viser, hvordan man kvalificerer børnenes og elevernes læringsudbytte.

Jeg har udviklet konceptet ”Småt er godt” og skrevet en vejledningsbog, der rummer konkrete redskaber til at udvælge et observationsfelt, analysere videoklip og give feedback efterfølgende.

Så arbejder du med læring helt konkret eller i bred forstand, så kom og få inspiration til klassisk viden, men måske på en lidt mere struktureret måde.

**Marte Meo metoden i frivillighedsarbejdet på demensområdet**

Pia Andersen, demenskonsulent i Fredericia Kommune og Marte Meo terapeut   
  
Demensfællesskabet og de frivillige bidrager med en masse stjernestunder.

Jeg vil fortælle om mit arbejde som tovholder i demensfællesskabet med 15 frivillige.  
Jeg vil endvidere fortælle, hvordan jeg arbejder med metoden og filmklip for at give den enkelte frivillige, mere viden omkring demens og hjælpe dem med at blive klogere på, hvordan de kan indgå i et samspil med mennesker med demens. Trods en alvorlig diagnose, så kan livet leves.   
Kom os se en masse livsbekræftende klip med masser af smil.   
Jeg tager en frivillig med, der stiller sig til rådighed for spørgsmål omkring det at være frivillig og have en Pia, der altid er klar med et kamera.

**Forældresamarbejde og det nye børnesyn**

Christina Drachmann, familievejleder og Marte Meo terapeut

Vi ved alle, hvor vigtigt forældresamarbejdet er – det er der blevet forsket rigtig meget i og det bliver der stadig. Det betyder ikke, at samarbejdet er uden kompleksitet og sårbarhed. Ved dette oplæg vil jeg fortælle mere om de udfordringer, der er forbundet med forældresamarbejdet i dag, hvilken viden disse udfordringer giver os, og hvordan vi kan anvende Marte Meo metoden i forældresamarbejdet for at skabe den tillid, som samarbejdet skal hvile på.

**Marte Meo i arbejdet med børn med handikap**

Marianne Arndal, ergoterapeut og Marte Meo terapeut

Jeg arbejder på Antons Hus, som er en institution med aflastning og et bosted for handicappede børn og unge. Det er børn og unge med særlige behov og komplekse funktionsnedsættelser. Jeg er blevet Marte Meo terapeut i år. Med udgangspunkt i mit eksamensforløb vil jeg fortælle om, hvordan vi arbejder med Marte Meo på tværs af afdelingerne i Antons Hus.